ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Μαρτίου 1991 σχετικά με την έγκριση του προγράμματος για την εξάλειψη της φυματίωσης των βοοειδών που υπέβαλε η Ιρλανδία και για τον καθορισμό του επιπέδου της κοινοτικής χρηματοδοτικής συνεισφοράς ( Το κείμενο στην αγγλική γλώσσα είναι το μόνο αυθεντικό ) ( 91/171/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα ( 1 ), και ιδίως το άρθρο 24,

Εκτιμώντας :

ότι, με επιστολές με ημερομηνία 21 Νοεμβρίου 1990 και 20 Δεκεμβρίου 1990, η Ιρλανδία υπέβαλε το σχέδιο τριετούς προγράμματος για την εξάλειψη της φυματίωσης των βοοειδών -

ότι τα σημαντικότερα στοιχεία του νέου προγράμματος είναι ότι όλα τα βοοειδή, εκτός από αυτά που προορίζονται για άμεση σφαγή, υποβάλλονται σε μία μόνο ενδοδερμική δοκιμασία φυματίνης με αρνητικά αποτελέσματα, 60 ημέρες πριν από τη μετακίνηση, και ότι όλες οι δοκιμασίες φυματίνης διενεργούνται από κτηνιάτρους σε άμεση επαφή με το κράτος μέλος - ότι οι παθολόγοι ή οι βοηθοί τους δεν διενεργούν δοκιμασίες φυματίνης στις αγέλες των πελατών τους, εκτός από τις περιπτώσεις που οι αγέλες αυτές βρίσκονται σε απόσταση μεγαλύτερη των δέκα χιλιομέτρων από το ιατρείο του κτηνίατρου -

ότι η εγκυρότητα της δοκιμασίας πριν από τη μετακίνηση των ζώων θα μειωθεί από 60 σε 30 ημέρες κατά το δεύτερο και τρίτο έτος εφαρμογής του προγράμματος -

ότι μετά την εξέταση του προγράμματος διαπιστώθηκε ότι ανταποκρίνεται σε όλα τα κοινοτικά κριτήρια όσον αφορά την εξάλειψη της ασθένειας, σύμφωνα με την απόφαση 90/638/ΕΟΚ του Συμβουλίου της 27ης Νοεμβρίου 1990 για τη θέσπιση των κοινοτικών κριτηρίων για την εξάλειψη και τον έλεγχο ορισμένων ασθενειών των ζώων ( 2 )-

ότι η κοινοτική χρηματοδοτική συνεισφορά χορηγείται υπό την προϋπόθεση ότι πληρούνται οι ανωτέρω όροι και ότι οι ιρλανδικές αρχές θα παράσχουν όλες τις απαραίτητες πληροφορίες, σύμφωνα με το άρθρο 24 παράγραφος 8 της απόφασης 90/424/ΕΟΚ - ότι το ποσοστό της κοινοτικής χρηματοδοτικής συμμετοχής πρέπει να καθορισθεί στο 50 % των δαπανών αποζημίωσης των κατόχων για τη σφαγή των ζώων λόγω φυματίωσης των βοοειδών -

ότι τα μέτρα που προβλέπει η παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1

Εγκρίνεται για περίοδο τριών ετών το πρόγραμμα για την εξάλειψη της φυματίωσης των βοοειδών που υπέβαλε η Ιρλανδία . Άρθρο 2

Η Ιρλανδία θέτει σε ισχύ από τις 18 Μαρτίου 1991 τους νόμους, κανονισμούς και διοικητικές διατάξεις για την εφαρμογή του προγράμματος που αναφέρεται στο άρθρο 1 . Άρθρο 3

Το ποσοστό της χρηματοδοτικής συμμετοχής της Κοινότητας καθορίζεται στο 50 % των δαπανών που πραγματοποιεί η Ιρλανδία για την αποζημίωση των κατόχων για τη σφαγή βοοειδών λόγω φυματίωσης των βοοειδών . Άρθρο 4

Η χρηματοδοτική συνεισφορά της Κοινότητας θα χορηγηθεί μετά την υποβολή των δικαιολογητικών εγγράφων . Άρθρο 5

Η παρούσα απόφαση απευθύνεται στην Ιρλανδία . Βρυξέλλες, 8 Μαρτίου 1991 . Για την Επιτροπή

Ray MAC SHARRY

Μέλος της Επιτροπής ( 1 ) ΕΕ αριθ . L 224 της 18 . 8 . 1990, σ . 19 . ( 2 ) ΕΕ αριθ . L 347 της 12 . 12 . 1990, σ . 27 .